20 jaar van Solidariteit was ŉ visie anderkant die woestynWillie Spies gesels met dr. Dirk Hermann, Flip Buys en Melinda Janse van Rensburg oor die begindae van Solidariteit. Foto: Esté Meyer Jansen/Maroela Media. ŉ Duidelike visie wat jou tot anderkant die woestyn kan neem, dít is hoe jy ŉ sukkelende unie vir mynwerkers met etlike 1 000 lede binne 20 jaar omskep in ŉ snelgroeiende sambreelorganisasie wat deesdae ŉ kultuurtuiste vir meer as 400 000 Afrikaners is. “By ons is daar nie moedeloosheid nie maar energie, want ons glo as jy twyfel oor die toekoms, dan bou jy dit. Dit is die enigste manier hoe jy verseker van jou eie toekoms kan wees. “Flip Buys het destyds ŉ droom aan my bemark. Hy het my met daardie droom gevang te midde van geleenthede in die korporatiewe wêreld en die akademie, maar dit is omdat Buys sy droom só duidelik gekommunikeer het,” het dr. Dirk Hermann, bestuurshoof van Solidariteit, gesê. Hermann en Buys, die voorsitter van Solidariteit Beweging, se boek,Vat jou goed en bou! Twintig jaar van Solidariteit, is Donderdagoggend tydens ŉ gesellige geleentheid by die Atterbury-teater in Pretoria bekendgestel. Die boek is ŉ versameling van nagenoeg 100 van Buys en Hermann se opspraakwekkendste rubrieke wat hulle in die afgelope twee dekades geskryf het. Die meningstukke pak kwessies in die Suid-Afrikaanse politiek, vakbondwese, sport en geskiedenis aan, asook sake soos regstellende aksie en rassediskriminasie. Adam Tas het die gehoor tydens die bekendstelling van die boek ‘Vat jou goed en bou!’ met van sy liedjies bekoor. Foto: Esté Meyer Jansen/Maroela Media. In dié boek kry lesers ŉ blik van hoe Buys en Hermann dink, asook hoe hulle daarin geslaag het om in die 20 jaar as vakbondmanne, uitsonderlike strateë en meningsvormers te beplan en bou aan ŉ dinamiese vakbond, sowel as die snelgroeiende sambreelorganisasie wat die Solidariteit Beweging geword het. Buys het destyds as student in die laat 80’s besef Suid-Afrika gaan onherroeplik verander en daarmee saam sal die rol van die Afrikaner ook in die land heeltemal verander. Hy het besef as die Afrikaner wil oorleef, moet daar ŉ moderne Helpmekaarbeweging gestig word. Dit is met hierdie duidelike visie wat Solidariteit geslaag het om organisasies soos AfriForum, Helpende Hand, Sol-Tech en Akademia te vestig wat saam bou aan ŉ toekoms waar mense vry, veilig en voorspoedig in Suid-Afrika kan woon en werk. Buys het tydens die geleentheid gesê die gaping tussen ŉ goeie plan en die uitvoering daarvan is goeie mense. ŉ Organisasie kan net so vinnig groei soos die gehalte mense wat dit slaag om te betrek. “Ons organisasies se groei verseker ook dat ons aanhoudend ŉ staatsdiens kan lewer sonder die staat se inkomste,” het hy gesê. Altesaam 100 mense is ook tydens die geleentheid vir hulle rol in die opbou en uitbou van die Afrikaanse gemeenskap vereer. Elkeen van die mense het, na gelang van hulle rol in die gemeenskap, ŉ Afrikaans- of Helpmekaar-roos ontvang. Die rooskenner Ludwig Taschner van Ludwig Rose het die rose gekweek.